
HarrAMAzkak bihotzean

Zurekin akordatzean
min egiten jarraitzen dit zure hutsunearen orbainak.
 
HarrAMAzkak bihotzean
Parkeko amamen begietan
Kendu ezin ditudan jantzietako olio orbanetan
kotxetik deitu ezin zaitudanean  
dilistak berriz itsasten zaizkidanean.
 
HarrAMAzkak bihotzean
Zure zuhaitza haizeak bota zuenean
auzoko emakumeen verdejoen gardentasunean
eserlekua berriz hutsik ikustean .
 
HarrAMAzkak bihotzean
Emakumeen egunean
Amaren egunean
urtebetetzeetan
Gabonetako zuhaitz txurian
Minbizia duten emakumeetan
Toscanako kaleetan
Patrick Swize-en filmeetan
Anis-erroskilen usainean
Udalako harrizko uraskan 
Astigar japoniar guztietan.
 
 
HarrAMAzkak bihotzean  
Hemen behar zaitudalako baina ez zaudelako
Hutsune hau hiru haurrek ere bete ezin dutelako
Maitasunik gabeko harrAMAzkarik ez dagoelako.


HarrAMAzkak bihotzean 
Esan nahi dizutena esan ezin dizudalako
Aitak zuk esango zenidana esaten ez didalako
Antzerki tailerrean apuntatu ezin zaitudalako.

HarrAMAzkak bihotzean
Esango nizun guztia esan ezin dizudanean
Mugikorrak ikusi nahi ez ditudan argazkiak erakusten dizkidanean 
Zure ahotsaz gogoratzea kostatzen zaidanean. 
 HarrAMAzkak bihotzean 

Udazkenaren koloreetan
Bizkotxoaren limoi birrinduan 
Oparitu zenidan poltsan 
Klownaren sudurrean 
Belarri atzean jarri nizun loran 
Gironako olatuetan 
Ardo txurian 
Krema katalanan 
Jantokiko arroz esnean.

HarrAMAzkak bihotzean
Uniforme larrosetan
Simoneren txapelean 
Garbitzeko gai izan ez naizen soinekoan.

AMA, zure hatza ote da harrAMAzkan dabilena?
HarrAMAzkak sentitzen ditudan bitartean
Hemen izango zaitut, jarraitu. 


